
Foldamer konjugátum, ami kivédi a béta-amiloid oligomerek neurotoxikus hatását

Az egyik leggyakoribb krónikus és progresszív neurodegeneratív betegség az Alzheimer-kór. Pathomechanizmusa még nem teljesen tisztázott, de a kutatók konszenzusa, hogy a bonyolult kórforma leginkább neurotoxikus ágensei a β-amiloid (Aβ) peptid β-redős oligomerei, melyek kulcsfontosságú szerepet töltenek be a betegség progressziójában. Azonban az Aβ oligomerek több okból is nehezen támadható célpontnak minősülnek, így a szelektív felismerésükre és blokkolásukra kevésbé alkalmas kismolekulák helyett a specifikus antitestek analógiájára kerestünk foldamer konjugátumokat. Kiindulópontunk volt egy olyan β-peptid H14 hélix szegmens, ami felismeri az Aβ aggregátumokat, de az affinitása a µM nagyságrendbe esett. Az affinitás felerősítésének érdekében – alapul véve az Aβ oligomerek ismétlődő szerkezeti motívumait – sikeresen kidolgoztuk a foldamer hélix PAMAM dendrimerekhez és egyéb alapvázakhoz történő kapcsolását. A hélix szegmensek megfelelő templátokra történő ligálásával multivalens ligandumokat nyertünk, melyekkel az Aβ-hoz való affinitás több nagyságrenddel javult. A foldamer konjugátumok és az Aβ közötti kölcsönhatást ELISA és ITC (izotermális titrálási kalorimetria) segítségével ellenőriztük. Az egyik foldamer-dendrimer konjugátumunk kivédte a β-amiloid oligomerek neurotoxikus hatását ex vivo egéragyszeleten mért memóriarögzülési modellkísérletben (LTP, long term potentiation).



